Document ID: 32008D0543

A BIZOTTSÁG HATÁROZATA
(2008. június 18.)
a Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről szóló 2006/415/EK határozat módosításáról
(az értesítés a C(2008) 2701. számú dokumentummal történt)
(EGT-vonatkozású szöveg)
(2008/543/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (3) és különösen annak 63. cikke (3) bekezdésére,
mivel:
(1)
A 2005/94/EK irányelv megállapít bizonyos, a madárinfluenza megfigyelését és korai észlelését célzó megelőző intézkedéseket, valamint a baromfi vagy más, fogságban tartott madarak körében előforduló madárinfluenza-járvány kitörése esetén alkalmazandó járványvédelmi minimumintézkedéseket. Előírja, hogy a járványügyi helyzet miatt részletes szabályokat kell elfogadni az ezen irányelvben meghatározott védelmi minimumintézkedések kiegészítéseképpen.
(2)
A Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről és a 2006/135/EK határozat hatályon kívül helyezéséről szóló, 2006. június 14-i 2006/415/EK bizottsági határozat (4) a betegség elterjedésének megakadályozása érdekében bizonyos védekezési intézkedéseket határoz meg, beleértve a feltételezett vagy megerősített járványkitörést követően az „A” és „B” területek létrehozását. A 2006/415/EK határozat melléklete felsorolja ezeket a területeket, és jelenleg közéjük tartoznak Németország és Lengyelország egyes részei is. E határozatot jelenleg 2008. június 30-ig kell alkalmazni.
(3)
Mivel a H5N1 altípusú, magas patogenitású madárinfluenza-vírus okozta járványkitörés kockázata a Közösségben továbbra is fennáll, a 2006/415/EK határozatban előírt intézkedéseket fenn kell tartani annak érdekében, hogy a 2005/94/EK irányelvben előírt intézkedések kiegészítéseképpen alkalmazni lehessen őket, ha baromfikban megjelenne az említett vírus.
(4)
A Közösség madárinfluenzával kapcsolatos jelenlegi járványügyi helyzetére való tekintettel helyénvaló a 2006/415/EK határozat alkalmazási időszakát 2009. június 30-ig meghosszabbítani.
(5)
Németország és Lengyelország értesítette a Bizottságot, hogy országuk kedvező járványügyi helyzetére való tekintettel már nem alkalmaznak védekezési intézkedéseket a H5N1 altípusú, magas patogenitású madárinfluenza vírus okozta járványkitörésre vonatkozóan. Nincs tehát többé szükség e tagállamok vonatkozásában az „A” és „B” területekre vonatkozóan a 2006/415/EK határozat 4. cikke (2) bekezdésével összhangban elfogadott intézkedésekre.
(6)
A 2006/415/EK határozatot ezért ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/415/EK határozat az alábbiak szerint módosul:
1.
A 12. cikkben a „2008. június 30-ig” időpont helyébe a „2009. június 30-ig” időpont lép.
2.
A melléklet A. és B. részében a Németországra és a Lengyelországra vonatkozó bejegyzéseket törölni kell.
2. cikk
Ezt a határozatot 2008. július 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2008. június 18-án.

Labels: 0
18
6